שמואל רבינוביץ' (משמאל) עם ניקי היילי ומרדכי (סולי) אליאב, מנכ"ל הקרן למורשת הכותל, יוני 2017
הרב **שמואל בן ציון רבינוביץ** (נולד בכ"ז באדר ב' תש"ל, 4 באפריל 1970) הוא הממונה על הכותל המערבי והמקומות הקדושים, בהתאם לחוק השמירה על המקומות הקדושים, ומוכר בציבור כ"רב הכותל".

ביוגרפיה
--------

נולד וגדל בירושלים, לחנקה יוטה ולדיין הרב חיים יהודה רבינוביץ, חסיד חב"ד. למד בישיבת קול תורה, שם רכש את מרבית השכלתו התורנית. שירת שירות צבאי מקוצר ברבנות הצבאית. לאחר מכן נתמנה לכהן כרב אזורי בדרום-מערב ירושלים. בתשנ"א התחתן עם יעל בת משה חיים בינר.

בשנת תשנ"ו מונה על ידי שר הדתות שמעון שיטרית לתפקיד הממונה על המקומות הקדושים (לא כולל הכותל המערבי). בשנת תש"ס (2000) מונה על ידי ממלא מקום שר הדתות, יוסי ביילין, לממונה על הכותל המערבי ורחבתו, בנוסף למינויו כממונה על המקומות הקדושים.

הרב רבינוביץ משמש כיו"ר הקרן למורשת הכותל המערבי. בנוסף הוא מכהן בתפקידים ציבוריים וייצוגיים בגופים ובארגונים שונים: היה חבר הוועדה לאישור הסכמים לנשיאת עוברים, חבר הוועדה לבחינת תרומת ביציות, חבר במועצה הציבורית לאיכות הסביבה, חבר בוועדה לפיקוח ורישוי הקבורה בישראל ויושב-ראש הוועדה לניהול קבר הרשב"י במירון (מונה על ידי בית המשפט העליון).

ב-2016 חשף תחקיר גלי צה"ל שהרב רבינוביץ לא נבחן במבחני הרבנות המקובלים של הרבנות הראשית לישראל, בתגובת לשכתו נאמר אז כי הוסמך בידי רבנים רבים, בהם הרב שלמה זלמן אוירבך וכי בשעת המינוי היה מקובל להסתפק בסמיכה זו לרבנות.
בשנת 2021 נחשף בחדשות 13 כי הרב רבינוביץ קיבל תעודת סמיכה לרבנות מהרב הראשי לישראל על סמך התחייבותו לעבור את מבחני הרבנות הראשית, אולם הוא נכשל בבחינות. למרות זאת, בעת שהתמודד לתפקידו כרב הכותל, ציין בפני נציבות שירות המדינה כי הוא בעל כושר לרבנות מהרבנות הראשית.

משפחתו היא בעלת קשרים פוליטיים ואישיים עם אנשי מפלגת העבודה, מנערותו התקרב לשמעון פרס וליוסי ביילין. הוא חיתן את ראש הממשלה לשעבר אהוד ברק ואת חבר הכנסת גדעון סער וגאולה אבן-סער.

### משפחתו

רבינוביץ אב לשמונה. הוא מתגורר בשכונת עזרת תורה בירושלים.

הממונה על הכותל והמקומות הקדושים
--------------------------------

במסגרת תפקידו כממונה על הכותל והמקומות הקדושים הוא מקבל אורחים רמי-מעלה ומתלווה לנשיאים וראשי מדינות המגיעים לביקור בכותל.

בין פעולותיו:

* בעקבות ניסיון לאתר בכותל את הפתק שטמן בו הסנאטור האמריקאי, ברק אובמה, הורה לפקח שפעולת חיטוט כזו לא תישנה.
* גינה את פעילותן של נשות הכותל, שלדבריו יוצרות פרובוקציות המפרות את האיזון העדין שצריך להישמר בכותל כמקום המקודש ביותר לעם היהודי.
* בעת ביקור האפיפיור בכותל, מנע את סגירתו המוחלטת למתפללים, בנימוק שיש לאפשר תמיד ליהודים להתפלל בכותל.
* עומד בחזית המתנגדים לעלייה להר הבית לאחר החורבן ואף יזם החתמת רבנים בקול קורא לאסור את העלייה.

  

במהלך שנות כהונתו בתפקיד ספג ביקורת משני צדי המתרס. קבוצות של חרדים קנאים טענו שהוא נוקט מדיניות המובילה לדעתם לחוסר צניעות בכותל, ואף לפגיעה במקומות הקדושים. חרדים קנאים, המכונים "סיקריקים", איימו עליו מספר פעמים, ואף תקפו אותו. מנגד, ספג ביקורת מחברי היהדות הרפורמית והקונסרבטיבית על "השליטה החרדית" בכותל, כלשונם. לטענתם, בכך שאינו מאפשר להם לקיים תפילות בכותל כרצונם הוא גורם לפגיעה בחופש הדת שלהם.

### אסון מירון

בתאריך 30 באוגוסט 2022 שלחה ועדת החקירה הממלכתית לחקר אסון הר מירון הודעת אזהרה לרב רבינוביץ, לפיה הוועדה בודקת האם כמי שמכהן מזה שנים רבות כיו"ר ועדת החמישה מטעם המדינה וכממונה על המקומות הקדושים, הרב רבינוביץ לא עשה די על מנת להבטיח ניהול ראוי של אתר קבר הרשב"י במירון, ובפרט בכל הנוגע לטיפול בהסרת מפגעי הבטיחות המסכנים את שלום הבאים למקום .

בתאריך 6 במרץ 2024 פרסמה הועדה את מסקנותיה, לפיהם בשים לב למכלול הנסיבות שבהן פעל, ולפעולות שהרב רבינוביץ נקט לשיפור המצב, ובהתאם לגישה שבמקום שבו נותר ספק ממשי בעניין שעלול להוביל לפגיעה בלתי מוצדקת במוזהר יפעל הספק לטובתו, החליטה הוועדה שלא להטיל על רבינוביץ אחריות אישית. יחד עם זאת קבעה הוועדה כי "הרב רבינוביץ לא עשה די כדי להבטיח ניהול ראוי" .

ספריו
-----

* ספר פרשת השבוע "תורה מציון" (תשע"ה)
* שו"ת **שערי ציון** 4 חלקים- בענייני הכותל המערבי והמקומות הקדושים, תשס"ו - תשפ"ב
* **הכותל המערבי** - ספר הלכות והליכות ומנהגים בכותל המערבי, יחד עם הרב ישראל יוסף ברונשטיין, (ספריית בית אל), תשס"ט.
* "**אבני דרך בפרשת השבוע**" - דיון בנושאים הרלוונטיים לחיינו לאור פרשת השבוע (ידיעות ספרים) 2020.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **שמואל רבינוביץ** |

* מידע על שמואל רבינוביץ בקטלוג הספרייה הלאומית
* ירעם נתניהו, שליפות עם הרב שמואל רבינוביץ, באתר nrg‏, 28 ביולי 2009
* קובי נחשוני, הלחץ משפיע? הכותל - לפני ואחרי, באתר ynet, 25 בנובמבר 2009
* מוטי לוי‏, רב הכותל: אנחנו מוציאים פתקים של מפורסמים ומטמינים במקום אחר, באתר וואלה!‏, 15 ביוני 2011
* טור שבועי בנושא פרשת שבוע באתר הקרן למורשת הכותל המערבי
* כל הכתבות על הרב שמואל רבינוביץ, באתר ערוץ 7
* תגית באתר כיכר השבת
* שמואל רבינוביץ, בין הקנאים: היזהרו מהאנשים שיחריבו את הכותל, באתר ynet, 30 בדצמבר 2012
* שיעורי הרב שמואל רבינוביץ באתר "קול הלשון"
* שמואל בנציון בן חיים יהודה רבינוביץ (1970-), דף שער בספרייה הלאומית

הערות שוליים
------------

1. ↑   **תקנות השמירה על מקומות קדושים ליהודים, התשמ״א–1981**, ספר החוקים הפתוח, באתר ויקיטקסט
2. ↑  מינוי לפי תקנות השמירה על מקומות קדושים ליהודים, ילקוט הפרסומים 4386, 28 בפברואר 1996, עמ' 2006
3. ↑  מינוי לפי תקנות השמירה על מקומות קדושים ליהודים, ילקוט הפרסומים 4906, 3 באוגוסט 2000, עמ' 4360
4. ↑  לרב הכותל והמקומות הקדושים אין תעודת רבנות, באתר כיפה, 29 ביוני 2016
5. ↑  עמרי מניב, תחקיר: רב הכותל נכשל בבחינות הרבנות - אך מציג עצמו כרב, חדשות 13, 4 באוקטובר 2021
6. ↑  רב הכותל המערבי והמקומות הקדושים מגנה הוצאת פתקים מהכותל(הקישור אינו פעיל, 1.10.2021)
7. ↑  קובי נחשוני, הרב עובדיה נגד נשות הכותל: "להוקיע אותן", באתר ynet, 7 בנובמבר 2009
8. ↑  ארנון סגל, רבינוביץ': חורג מסמכותו?
9. ↑  רב הכותל בידינו: המשטרה חילצה את הרב רבינוביץ ממאה שערים, "חב"ד און ליין", 20 בפברואר 2018;  
ישי כהן, ‏תחת אבטחה: עשרות קיצונים תקפו את הגר"ש רבינוביץ, באתר כיכר השבת, 4 באוגוסט 2018;  
ישי כהן, ‏ליל שבת: מאבטחים ויס"מ ליוו את הגר"ש רבינוביץ, באתר כיכר השבת, 11 באוגוסט 2018
10. ↑  "החלטת ועדת החקירה הממלכתית לחקר אסון מירון בנושא הודעות אזהרה לפי סעיף 15 לחוק ועדות חקירה, תשכ"ט-1968". *GOV.IL*. נבדק ב-2023-09-18.
11. ↑  אתר הועדה

|  |  |  |
| --- | --- | --- |
| **הקודם**:**מאיר יהודה גץ** | **רב הכותל המערבי והמקומות הקדושים** | **הבא**:**-** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007297674905171
* GND: 1234467194
* ISNI: 0000 0000 7996 2886
* LCCN: n95022596
* VIAF: 53392999
* WorldCat: lccn-n95022596

 |